ΔΕΛΤΙΟ ΤΥΠΟΥ
Εβδομάδα Εκδηλώσεων: «Τέχνη και Τεχνητή Νοημοσύνη» στο Μουσικό Σχολείο Λευκάδας
Το Μουσικό Σχολείο Λευκάδας, σε συνδιοργάνωση με τον Δήμο Λευκάδας, ανακοινώνει τη διεξαγωγή μιας πολυθεματικής εβδομάδας εκδηλώσεων με τίτλο «Τέχνη και Τεχνητή Νοημοσύνη», η οποία θα λάβει χώρα από τις 15 έως τις 22 Οκτωβρίου 2026. Το εγχείρημα στοχεύει στη διερεύνηση της δυναμικής αλληλεπίδρασης μεταξύ της ανθρώπινης δημιουργικότητας και των αναδυόμενων τεχνολογιών, μέσα από ποικίλες καλλιτεχνικές και ακαδημαϊκές προσεγγίσεις.
Το σύνολο των δράσεων, με επίκεντρο την έκθεση γλυπτικής του Πρεβεζάνου καλλιτέχνη κ. Δημήτρη Μπέκα, θα φιλοξενηθεί στην Αίθουσα Τέχνης «Θ. Στάμος». Μέσα από τα έργα της έκθεσης, τίθενται ερωτήματα σχετικά με τη φόρμα, την ύλη και την εννοιολογική τους μετεξέλιξη στην ψηφιακή εποχή. Πλαισιώνοντας την έκθεση στον ίδιο χώρο, θα αναπτυχθεί ένα διευρυμένο πρόγραμμα που περιλαμβάνει μουσικές επιτελέσεις, εξειδικευμένα σεμινάρια και επιστημονικές εισηγήσεις, δημιουργώντας έναν ενιαίο χώρο διαλόγου μεταξύ των τεχνών.
Αναλυτικό Πρόγραμμα Εκδηλώσεων:
15 - 22 Οκτωβρίου2026- Έκθεσης Γλυπτικής
Χώρος: Αίθουσα Τέχνης «Θ. Στάμος»
Εγκαίνεια Έκθεσης: 15 Οκτωβρίου 2026, Ώρα: 18:30
Ώρες λειτουργίας: 18:30 - 21:00
16 Οκτωβρίου 2026 -Μουσική Παράσταση: «Αποκωδικοποιήσεις»
Ώρα έναρξης: 20:00
Χώρος: Αίθουσα Τέχνης «Θ. Στάμος»
Η μουσική παράσταση επιχειρεί μια ηχητική «αποκωδικοποίηση» της σχέσης του ανθρώπου με τα αλγοριθμικά συστήματα και τη γλυπτική φόρμα. Μέσα από σύγχρονες συνθέσεις, μεταγραφές και αυτοσχεδιαστικά ηχοτοπία, η παράσταση διαγράφει μια πολυσυλλεκτική πορεία όπου ο φυσικός ήχος μετατρέπεται σε ψηφιακό δεδομένο. Σαξόφωνο, ηλεκτρική κιθάρα, σάζι και τύμπανα συναντούν τις δυνατότητες του live electronic sound. Ο ήχος καταγράφεται, επαναλαμβάνεται, παραμορφώνεται και ανασυντίθεται σε πραγματικό χρόνο, δημιουργώντας ένα ζωντανό ηχητικό γλυπτό στον χώρο.
Συντελεστές:
Γιάννης Αθανασίου: Ακουστική& Ηλεκτρική Κιθάρα, Ταμπουράς – Σάζι, Live Electronics
Τέλης Δημητρακόπουλος: Σαξόφωνα, φλογέρες
Κάρολος Καγκελάρης: Τύμπανα
18 Οκτωβρίου 2026 - Masterclass: «Εισαγωγή στο Voice Acting & η Πρακτική Εφαρμογή του»
Ώρα διεξαγωγής: 18:30 - 20:30
Χώρος: Αίθουσα Τέχνης «Θ. Στάμος»
Εισηγητής: Άρις Γερωντάκης
Πώς ο αυτοσχεδιασμός με τη φωνή μπορεί να μας «ξεκλειδώσει» και να ανοίξει νέους ορίζοντες, τόσο επαγγελματικά όσο και κοινωνικά; Το masterclass εξερευνά τη φύση του ηθοποιού φωνής, τα πρώτα βήματα στον χώρο και τον τρόπο λειτουργίας του. Η δράση συνδυάζει θεωρητική προσέγγιση και βιωματικό εργαστήριο, περιλαμβάνοντας πρακτική άσκηση με την ενεργή συμμετοχή του κοινού.
22 Οκτωβρίου 2026 - Επιστημονική Εσπερίδα: «Ψηφιακοί Ορίζοντες: Η Τομή της Τεχνητής Νοημοσύνης με την Τέχνη και την Εκπαίδευση»
Ώρα έναρξης: 19:00
Χώρος: Αίθουσα Τέχνης «Θ. Στάμος»
Ομιλητές:
Ευδοξία Μπεκούλη (Σύμβουλος Εκπαίδευσης): «Η Τεχνητή Νοημοσύνη στα φιλολογικά μαθήματα: Δυνατότητες και προκλήσεις για τον γραμματισμό και την κριτική σκέψη των μαθητών/τριών – Παραδείγματα από τη Νεοελληνική Γλώσσα και την Ιστορία. Προεκτάσεις για την εκπαιδευτική πολιτική».
Κοσμάς Κοψάρης (Διδάκτωρ Φιλολογίας, Κριτικός Λογοτεχνίας, Δ/ντης του 2ου Γυμνασίου Πρέβεζας): “Τεχνητή Νοημοσύνη & Ανθρώπινη Υπόσταση”
Ιωάννης Αθανασίου (Καθηγητής Ελληνικής Παραδοσιακής Μουσικής Μ.Σ. Λευκάδας, Υποψήφιος Διδάκτωρ Πανεπιστημίου Μακεδονίας): «Ο Περιφερειακός Επιταχυντής Σκέψης: Ένα Κριτικό Παιδαγωγικό Πλαίσιο για την Ενσωμάτωση των Μεγάλων Γλωσσικών Μοντέλων στη Μουσική Εκπαίδευση».
Η είσοδος σε όλες τις δράσεις και την έκθεση είναι ελεύθερη για το κοινό.
